Smuts-plaasmoord: Hof hoor oor gesin se laaste oomblikkeAmos Mthembu in die hooggeregshof in Delmas (25 Junie 2018). Foto: Maroela Media Waarskuwing: Die inhoud van die berig is grafies en kan sensitiewe lesers ontstel. Die hooggeregshof in Delmas het Dinsdag gehoor dat een van die beskuldigdes in die opspraakwekkende Smuts-plaasmoord waarin vier gesinslede dood is, die gesin vermoor het omdat hulle glo nie vir hom geld wou gee om sy vrou se oorlede pa te begrawe nie. Maroela Media het vroeër berig Gert Smuts (78), sy vrou, Paulina (71), hul seun, Louis (47), en skoondogter, Belinda (42), se liggame is op 13 Februarie verlede jaar op die plaas Modderbult buite Balfour in Mpumalanga gevind. Amos Mthembu (29), wat as die gesin se tuinwerker werksaam was ten tyde van die voorval, het Dinsdag skuldig gepleit op vier aanklagte van moord, een van roof met verswarende omstandighede, een klag van die onwettige besit van ŉ vuurwapen, asook een klag van die onwettige besit van ammunisie. Oor die aanklag dat Mthembu Paulina verkrag het, het hy in die hof aangevoer dat hy wel seksuele omgang met haar gehad het, maar dat sy dit glo voorgestel het. Leona Fraser, Mthembu se regsverteenwoordiger, het Mthembu se pleitverduideliking aan die hof voorgelees. In die pleitverduideliking sê Mthembu hy het Louis gevra vir geld om sy vrou se pa te begrawe wat toe pas oorlede is. Louis het gesê hy sal daaroor dink, maar het glo later gesê hy het nie geld om vir hom te leen nie. Volgens Mthembu het hy gedink Louis hét geld, maar wou dit net nie vir hom leen nie. Volgens sy pleitverduideliking het hy Maandag 13 Februarie soos gewoonlik sy take verrig en omstreeks 15:00 sy pligte vir die dag voltooi. Volgens hom was daar niemand in die huis nie en hy het in die huis ingegaan, die sleutels van die kluis gevat en na die kluis gegaan op soek na geld. Daar was nie geld nie, maar hy het glo ŉ vuurwapen uit die kluis gehaal met die idee om dit vir geld te verkoop. Prince Mngomezulu in die hooggeregshof in Delmas (25 Junie 2018). Foto: Maroela Media Hy beweer hy het ander pligte uitgevoer en toe besluit om die gesin te vermoor. “Ek het Belinda by die huis in gevolg en haar na een van die kamers geneem, haar hande en voete vasgebind en gevra vir geld. Sy het gesê sy het nie geld nie. Ek het haar in die kamer toegesluit.” Hy het toe na die ander huis op die erf waar Paulina en Gert gewoon het gegaan en vir Paulina gesê Belinda roep haar. “Ek het haar by die kombuis in gevolg en geld geëis. Sy het gesê hulle het nie geld nie en ek het die wapen uitgehaal. Sy het baklei en ek het haar in die gesig geskiet. Ek het haar na ŉ ander kamer in die huis geneem en haar vasgebind. Sy het gepleit dat ek haar nie moet doodmaak nie en het voorgestel dat ons seksuele omgang het. Ons het. Toe sê sy sy gaan vir almal sê sy is verkrag en toe skiet ek haar in die gesig [dood].” Mthembu vertel dat hy daarna vir Gert buite, naby die huis waarin hulle gebly het, in die kop geskiet het. Hy vertel in sy pleitverduideliking hoe hy vir Louis gewag het omdat hy gedink het hý is die eintlike “probleem”. Mthembu het Louis glo onder ŉ boom vasgekeer en weer gevra vir geld. “Hy wou nie die geld vir iemand gee wat hy nie ken nie. Ek het hom van agter in die kop geskiet.” Mthembu het toe glo weer vir Belinda besoek en sy het hom gevra of Louis dood is en hy het dit bevestig. Louis se beursie was nog by hom en Mthembu het dit gaan haal. Belinda het vir hom ŉ kaart en ŉ PIN gegee. Hy het haar mond toegebind en die plaas met verskeie skootrekenaars, selfone en die gesin se Prado verlaat. Hy het glo later die aand teruggekeer en haar losgemaak. “Sy het gesê sy is honger en het kos gemaak en haar pille gedrink. Sy het op die bank aan die slaap geraak en ek het haar in die kop geskiet. Ek het self later moeg geraak en aan die slaap geraak.” Mthembu het glo die volgende oggend vir Prince Mngomezulu (27), die tweede beskuldigde, op pad dorp toe aangetref en het vir hom ŉ rygeleentheid gegee asook een van die gesteelde skootrekenaars, “omdat hy goed was vir hom”. Amos Mthembu (links) en Prince Mngomezulu in die hooggeregshof in Delmas (25 Junie 2018). Foto: Maroela Media Hy het aan Mngomezulu erken hy het die plaaseienaars vermoor. Toe hy later terugry van die dorp af het Mngomezulu saamgery. Hulle is deur die polisie voorgekeer en daar het ŉ skietgeveg uitgebreek. Mngomezulu is tydens die skietgeveg in die been gewond. Mngomezulu se pleitverduideliking strook met Mthembu sŉ. Hy beweer hy het egter gedink dit is boere wat hulle voorkeer en op hulle skiet en dis hoekom hy weggehardloop het. Mngomezulu het onskuldig gepleit op al die aanklagte teen hom, maar het erken dat hy geweet het die skootrekenaar is gesteel en dat dit “verkeerd was om dit te hou”. Staatsaanklaer adv. Eric Sihlangu het kapsie gemaak teen Mthembu se bewering dat Paulina glo “toestemming” gegee het vir die seksuele omgang. Hy het aangevoer dat sy teen daardie tyd reeds een keer geskiet was, vasgebind was en met ŉ wapen gedreig is. “Dít kan nie toestemming wees nie,” het Sihlangu gesê. Fraser het op haar beurt weer aangevoer dat Mthembu se weergawe soos in sy pleitverduideliking redelik moontlik kan wees. “Die beskuldigde hét tog toegegee dat daar omgang was.” Die staat en verdediging het hul sake gesluit. Gemeenskapslede en familielede van die Smuts-familie was teenwoordig in die hof met hemde wat lees “Stop plaasmoorde”, met “Smuts” in ŉ kruis op die rug. Waarnemende regter Tule-Tu Tonjeni sal Woensdag haar uitspraak lewer.